da en en en fr de da id da nb da da da da da da nb da de en en en
De Gamle's storm-omsuste tropper slog til igen. Nu mod Ringsted - Svanholm Cricketklub
Lørdag d. 18. juli 2009 kl. 12:27 af Svanholm CC
og ikke nok med det - efter kampen så de ikke synderligt belastet ud....
Hvem der har generet vejrguderne, der styrer temperatur og vind, får stå hen i det uvisse. Men som vejret har artet sig i Old Boys seneste kampe, må der være en eller anden, der har været på spil. Lige nøjagtigt den dag vi skulle spille, slog vejret om som det også havde gjort i de tidligere 2 kampe. Det var ligesom i Glostrup, at der stod en strid vind på tværs af banen og med temperaturer, som ville have lokket adskillige pingviner hertil, hvis de havde vidst, hvor ”dejligt” vejret var på disse breddegrader. Men et plus var der dog: Solen skinnede stort set hele kampen fra en næsten skyfri himmel, så det hele var dog til at holde ud.
Vores hold var ramt af nogle afbud, blandt andet fra Te Captain Morten, så i dennes fravær var Kenneth Schwaner-Hansen blevet overdraget det ansvarsfulde hverv at føre De Gamle tropper til sejr. For ikke at skuffe den fraværende Morten lykkedes det for Kenneth i flot stil at tabe lodtrækningen. Alt andet ville formentlig også have bragt De Gamle psykisk helt ud af kurs. Derfor stod den så efterfølgende på en marktur, som gav debut til en ny spiller, nemlig Tariq Abbas, der var blevet tilsagt i sidste øjeblik. Med den kraftige sidevind blev det nu noget af en opgave for vore to åbningsbowlere Flemming Søegaard (2 for 22) og Allan Majgaard (2 for 36) at holde bolden på tæppet. Man må nok sige, at det mislykkedes for Flemming i den første over: 4 udenom! Men han blev dog ikke slået mere ud af stilen, end at det lykkedes for ham at fjerne Ringsteds to åbningsgærder, hvorefter Allan tog sig af de to næste mand. Det er her, at referenten har lovet anføreren at omtale hans flotte greb, som for os andre så aldeles nonchalant ud. Bolden blev godt nok sendt op i vinden (og solen) i en blød bue ud mod Kenneth, der ved første øjekast ikke lignede en, der ville gribe bolden. Men lige pludselig trådte han et par skridt baglæns, en hånd lige op i luften - og vupti – så sad bolden der. Det var så op til vore sidste to bowlere at afslutte vores marktur. Niels Pedersen (1 for 10) havde sikret sig mod dårlig omtale af sin kastning ved at gøre opmærksom på, at han vist nok havde fået en (lille) fibersprængning i læggen, før han skulle kaste. Men sammen med Tariq (0 for 10) sørgede de for, blandt andet med et par løbet ud i kraft af gode indstik fra Kenneth og Tariq, at et ligeledes afbudsramt Ringsted-hold skuffet måtte forlade banen med kun 86 point på tavlen.
Optimistisk gik vi nu til gærdet i skikkelse af Finn Nistrup (7) og Michael Petersson (25*), der gav os en fornuftig start. Dog kunne man have ønsket sig lidt mere fra Finn’s bat, men han valgte at slå bolden op mod vinden (og hvornår er det lige, man sidst har set ham lave en 6’er?), så han måtte forlade scenen efter denne damegriber. Nu fulgte så Allan (27*), der måtte siges at have en lille revanche til gode, hvilket da også lykkedes næsten til fulde, da hans sidste slag med lidt mere medvind godt kunne have givet 6 i stedet de 4, det blev til. Herefter blev der kun brug for Kenneth (11*) og Tariq (4*) til at score de manglende point. Uden for humpede Niels rundt med skinner på (det var vist meningen, at vi skulle have medlidenhed med ham) samt Lars Bo Gottwald og Flemming. Jeg tror, mange var tilfredse med, at kampen fik et lidt hurtigt forløb i betragtning af vejret, da vi kun brugte lige godt halvdelen af overne af de 50 mulige.
Nu stod den så på et velfortjent VARMT bad, i et omklædningsrum, hvor alle brusere fungerede tilfredsstillende, hvorefter den indre varme skulle reduceres en smule med et skummende krus koldt øl i baren. Her var det lykkedes at få Nissen til at tage et par billeder af de forblæste og glade vindere.
Ringsted 86 for 5 på 16.5 overs
Svanholm 87 for 1 på 12 overs
Fra en kulderystende referent